《赋得春色满皇州》
宋代·刘才邵

春光何处盛，先满帝皇州。日近恩辉动，天低淑气浮。

繁花迷綵仗，弱柳媚芳沟。风软尘难动，烟酣翠欲流。

驩声连绮陌，仙吹咽琼楼。愿遂观光志，曲江追胜游。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。